SYNTEC ร่วงแรง 5% ต่ำสุดในรอบ 1 ปี 6 เดือน คาดนลท.เทขายหลังโบรกฯชี้กำไร Q1/61 ไม่สดใส
SYNTEC ร่วงแรง 5% ต่ำสุดในรอบ 1 ปี 6 เดือน คาดนลท.เทขายหลังโบรกฯชี้กำไร Q1/61 ไม่สดใส โดย ณ เวลา 11.20 น. อยู่ที่ระดับ 4.16 บาท ลบ 0.22 บาท หรือ 5.02% ด้วยมูลค่าซื้อขาย 113.18 ล้านบาท
2 พ.ค. 2561

ผู้สื่อข่าวรายงานว่า บริษัท ซินเท็ค คอนสตรัคชั่น จำกัด (มหาชน) หรือ SYNTEC ณ เวลา 11.20 น. อยู่ที่ระดับ 4.16 บาท ลบ 0.22 บาท หรือ 5.02% ด้วยมูลค่าซื้อขาย 113.18 ล้านบาท ราคาหุ้นปรับตัวลงแรงในรอบ 1 ปี 6 เดือน โดยนับตั้งแต่หุ้นปรับตัวลงไปทดสอบระดับ 4.12 บาท เมื่อวันที่ 14 พ.ย. 59

บล.เมย์แบงก์ กิมเอ็ง  ระบุในบทวิเคราะห์ว่า คาดกำไรไตรมาส 1/61 จะลดลงเหลือ 150 ล้านบาท (-38%QoQ, -40%YoY)  เนื่องจากไตรมาสนี้จะถูกฉุดจากมีการเริ่มก่อสร้างงานใหม่ถึง 5 โครงการ  แต่ช่วงที่เหลือของปีคาดจะดีขึ้น  ปัจจุบันมีงานในมือที่สูง 11,561 ล้านบาท นับจากต้นปีได้งานใหม่แล้ว 2,533 ล้านบาท ทำให้ปีนี้มีแนวโน้มจะได้งานใหม่ตามเป้า 8 พันล้านบาท  ยังคงประมาณการ  ประเมินจะมีกำไรที่ชะลอตัวลงเหลือ 825 ล้านบาท  ลดลง 18%  โดยมีอัพไซด์จากการขายที่ดิน และ โครงการ Eight Thonglor  จะหนุนกำไรมากกว่าพันล้านบาท
ราคาหุ้น SYNTEC นับจากต้นปีทรุดลงมาแล้ว 17%YTD  ราคาหุ้นปัจจุบันซื้อขาย P/E ปี 2561 ที่ต่ำเพียง 8.8 เท่า และ มีอัตราเงินปันผลตอบแทน 3.3% คาดช่วงที่เหลือของปีจะดีขึ้น คงคำแนะนำ TRADING BUY ประเมินราคาเป้าหมาย 6.50 บาท  บนฐาน Forward P/E + 1SD = 12.5 เท่า